**ΦΥΛΛΟ - ΟΔΗΓΟΣ ΔΡΑΣΤΗΡΙΟΤΗΤΩΝ**

**Αποστολή των ομάδων.**

Η σημερινή μας αποστολή έχει τον τίτλο: **«Δημιούργησε τη δική σου πολιτεία».** Μέσα από τις διαθέσιμες πηγές (βιβλίο μαθητή, παραθέματα και εικόνες του βιβλίου, διαδικτυακές πηγές) και τη συνεργασία στην ομάδα σας θα επιχειρήσετε να φτιάξετε το δικό σας βασίλειο/ομοσπονδία/αυτοκρατορία/κράτος που θα ενσωματώνει όλα εκείνα τα απαραίτητα στοιχεία για τη λειτουργία του. Συγκεκριμένα, θα πρέπει – αφού ως ομάδα συζητήσετε - να επιλέξετε μία από τις ιστορικές περιόδους που επεξεργαστήκαμε μέσα από το μάθημα του Ελληνικού και Ευρωπαϊκού Πολιτισμού. Στη συνέχεια θα κατασκευάσετε την ταυτότητα, τη σύνθεση και τους θεσμούς και τον πολιτισμό ενός βασιλείου/ομοσπονδίας/αυτοκρατορίας/κράτους/κομητείας που θα λαμβάνει υπόψη της τα χαρακτηριστικά της περιόδου που έχετε επιλέξει. Για να γίνει αυτό είναι απαραίτητο να συνεργαστούμε με τα μέλη της ομάδας στην οποία ανήκουμε. Το κάθε μέλος της ομάδας σας θα αναλάβει συγκεκριμένους τομείς έρευνας προκειμένου να ασχολείται και στο σπίτι του με τη συλλογή και επεξεργασία του κατάλληλου υλικού. Έτσι, την ώρα του σεναρίου θα συζητάτε, θα επιλέγετε δημοκρατικά και θα δημιουργείτε με βάση εκείνα τα στοιχεία που θα αποτελέσουν την τελική σας πρόταση-παρουσίαση. Η κάθε ομάδα θα αναλάβει να πραγματοποιήσει το σχέδιό της στον καθορισμένο χρόνο δομώντας σε μορφή **πολυμεσικής παρουσίασης** τα αποτελέσματα της δουλειάς της.

**Συλλογικές Δραστηριότητες**

* **Βήμα 1**: Επιλέγετε την περίοδο: Μεσσαίωνας, Αναγέννηση, Μεταρρύθμιση, Διαφωτισμός, Βιομηχανική Επανάσταση, Ευρώπη των Εθνών.
* **Βήμα 2**: Να συζητήσετε και να κατηγοριοποιήσετε σε έναν *πίνακα* τα χαρακτηριστικά της κάνοντας μία ανασκόπηση και ερευνώντας πολιτικά, κοινωνικά, οικονομικά, θρησκευτικά ζητήματα. Σας δίνονται ενδεικτικές πηγές για την έρευνά σας: [Ελληνικός και Ευρωπαϊκός Πολιτισμός](http://ebooks.edu.gr/new/classcoursespdf.php?classcode=DSGL-A), [ΒικιΠαιδεια](https://el.wikipedia.org/wiki/%CE%A0%CF%8D%CE%BB%CE%B7:%CE%9A%CF%8D%CF%81%CE%B9%CE%B1), [Φωτόδεντρο](http://photodentro.edu.gr/lor/), [Ίδρυμα Μείζονος Ελληνισμού](http://www.hellenichistory.gr/)
* **Βήμα 3**: Έχοντας υπόψη σας τα παραπάνω βήματα να κατασκευάσετε το δικό σας *βασίλειο/ομοσπονδία/αυτοκρατορία/κράτος/κομητεία* στην ήπειρο της Ευρώπης. Μην ξεχνάτε: η πρότασή σας θα πρέπει να εμπεριέχει χαρακτηριστικά της περιόδου που έχετε επιλέξει. Η πρότασή σας θα να δομηθεί σε λογισμικό παρουσίασης.

Ενδεικτικά –και πάντα σε σχέση με το πού θέλετε να δώσετε έμφαση εσείς- θα μπορούσατε να προσανατολιστείτε σε τομείς όπως:

* Ταυτότητα: Όνομα, σημαία ή λάβαρα, χάρτης με σύνορα (αξιοποιήστε διαδραστικούς χάρτες και χαράξτε τα σύνορά σας)
* Σύνθεση πληθυσμού
* Πολίτευμα: ποιος αποφασίζει, νομοθετεί, ψηφίζει, αποδίδει δικαιοσύνη (αν υπάρχει τέτοια πρόβλεψη)
* Εξωτερικές και διεθνείς σχέσεις
* Παραγωγικές δυνάμεις και εργασία (συνθήκες εργασίας, εργοδοσία κτλ)
* Κοινωνική διαστρωμάτωση
* Θρησκευτικά ζητήματα
* Τέχνη (ή ποιο κίνημα τέχνης θα χαρακτήριζε την κατασκευή σας;)
* Ποιες οι ομοιότητες με το σήμερα;
* Μπορείτε να κάνετε μία χρονογραμμή με τα κυριότερα γεγονότα της κατασκευής σας (π.χ η ίδρυση, μία μεγάλη προσωπικότητα, ένας πόλεμος ή μία συνθήκη ειρήνης, μία ανακάλυψη κτλ).

Μπορείτε να εστιάσετε και σε άλλους τομείς που εσείς θα κρίνετε ότι ταιριάζουν στην εργασία σας.